open-index/open-wikipedia-markdown huggingface dataset:
בית ורדניסדזה

**בית וַרדַנִיסדזֶה** (בגאורגית: **ვარდანისძე**) הייתה משפחה אריסטוקרטית בגאורגיה של ימי הביניים, בדרגת האצולה הגבוהה – דִידֵבּוּלִי .

הסברה המקובלת היא שמקורה של משפחת ורדניסדזה הייתה מענף של משפחת אצילים בולטת אחרת בגאורגיה הפיאודלית, מַארוּשִיסדזֶה (). הסברה נובעת מעובדת הימצאם של רבים מבית ורדנישווילי שנשאו את שם המשפחה מַארוּשִיאנִי (მარუშიანი). אבי המשפחה וַרדַן , שהוא לכל הדעות מייסד השושלת, היה האריסתווי של סוואנתי, מהמחצית השנייה של המאה האחת עשרה. מעמד האצולה של האריסתווי (או אריסתוות-אריסתווי ) בקרב הסוואנים עבר בירושה לצאצאיהם והתגלגל בסופו של דבר כורדניסדזה (ורדן בתוספת "יס"=של, "דזה"=בן) כלומר בן ורדן. האצילים מבית ורדניסדזה מילאו תפקידים חשובים בחצר המלוכה הגאורגית, ובכללם הגזבר הראשי , החצרן הראשי  והמנדטור הראשי  של לִיחתִימֵרֵתִי .

המשפחה הייתה גם בית אב לשתי ענפי משפחות אצילים חשובות בגאורגיה: דאדיאני  מסמגרלו וגוריאלי  מגוריה. בסוואנתי הם הוחלפו בידי בית גֵלוֹבַאנִי .

## הערות שוליים

קטגוריה:בתי אצולה גאורגיים
קטגוריה:ממלכת גאורגיה
קטגוריה:סוואנים
חלוק רחצה

[ממוזער|שמאל|250px|חלוקי רחצה תלויים בחדר [אמבטיה בבית מלון]]
**חלוק רחצה** הוא חלוק הנלבש לרוב אחרי רחצה, לשם ייבוש הגוף לפני ההתלבשות. הוא משמש בעיקר לאחר רחצה במקלחת, באמבטיה, בבריכה או בחוף הים אך עשוי להילבש גם בהזדמנויות אחרות, לרוב במסגרת ביתית או פרטית שאינה דורשת לבוש מלא. במקרים כאלו החלוק נלבש משיקולי צניעות בפני הזולת או כשכבת חימום נוספת מעל בגדים תחתונים.

חלוקי רחצה עשויים לרוב בד כותנה עבה - בד מגבת, כדי לאפשר ספיגת המים. ככל שהאריג צפוף יותר איכות הספיגה טובה יותר. בהיותו בגד הנלבש לזמן קצר, חלוק רחצה נסגר על ידי חגורה הנקשרת סביב המותניים, ללא אביזרים כגון כפתורים, אבזמים או רוכסנים, כדי לאפשר לבישתו ופשיטתו בקלות ובמהירות.

חלוקי רחצה משווקים בכל המידות, החל ממידת תינוק ועד מידות גדולות. הם גם פריט נפוץ בחנויות מתנות, בהן ניתן לקנותם בשילוב רקמה של שם מקבל המתנה.

בתי מלון וצימרים יוקרתיים מספקים לאורחיהם חלוקי רחצה. מכוני ספא מספקים לרוב ללקוחות חלוקי רחצה וכן נעלי בית חד פעמיות.

[ממוזער|ימין|150px|[ינקות|תינוקת בחלוק רחצה]]
[ממוזער|שמאל|250px|אשה לובשת חלוק רחצה ו[נעלי בית באתר נופש, כלבוש בוקר רגעי המאפשר יציאה מהאוהל אל השטח הפומבי עוד בטרם התלבשה בלבוש מלא]]
## חלוק ו[[מיחזור משביח לבגדים|מיחזור]]
לעיתים אנשים יוצרים חלוק מבגדים או בדים ישנים.

בספר 'בוטיק בבית' מציעה המחברת שולמית הרטל ליצור חלוק לחוף הים משמלה ישנה או משתי מגבות.

## ראו גם
*בד
*מיחזור משביח לבגדים
*מגבת

## קישורים חיצוניים

## הערות שוליים

קטגוריה:חלוקים וגלימות
קטגוריה:מרחץ
וושינגטוניה חסונה

[שמאל|ממוזער|250px|שדרת וושינגטוניה חסונה בקיבוץ [תל יוסף]]
**וושינגטוניה חסונה** (שם מדעי: *Washingtonia robusta*) הוא מין של דקל מסוג וושינגטוניה.

## מאפיינים
מוצאה של הוושינגטוניה החסונה הוא ממקסיקו. גובהה 25 מטרים, ולעיתים נדירות תוכל להגיע ל-30 מטרים, אם כי יש מקור הקובע גובה מרבי של 40 מטר. עלי הוושינגטוניה הם בעלי פּטוֹטֶרת שאורכה עד מטר, וטָרָף שאורכו אף הוא עד מטר. אורכה של התפרחת הוא עד שלושה מטרים, ועליה מספר רב של פרחים קטנים שצבעם לבן-ורדרד בהיר שמדיפים ריח מתקתק.

הפרחים אהובים ביותר על דבורת הדבש ובעונת הפריחה הדקל הומה דבורים בכל שעות היום. מבחינה זו אין לה מתחרה בכל צמחי ארצנו, פרט לעץ הקליסטמון. הדקל פורח החל בחודש מאי וממשיך להוציא תפרחות בחודש יוני ואפילו יולי. כ-15% מהדקלים פורחים בגל שני נוסף ומתון יותר בחודשים ספטמבר עד נובמבר.

הפירות מבשילים על הדקל עד אוגוסט-ספטמבר.
צורת הפרי עגולה, קוטרו כשישה עד שמונה מילימטרים, וצבעו שחרחר. הפרי אכיל, אך הוא אינו בשרני. טעמו מתוק ומזכיר מעט את טעם פרי התמר המצוי. הפרי אהוב על עטלפי פירות ועל ציפורים כמו הבולבול לדוגמה, כמו גם על מכרסמים כמו חולדות ועכברים. סיבה זו יחד עם פריים הטעים הופכת דקלים אלו למוקד משיכה עבור מכרסמים. דבר זה עלול להפוך את הדקל למטרד גדול בסביבה מיושבת. הדבר נכון גם לגבי תמר קנרי ומינים נוספים של דקלים שגזעם אינו חלק ואינו חשוף.
הפתרון לבעיית המכרסמים הוא גיזום יסודי או גילוף של העץ. הגיזום מסיר מן הגזע את כל שאריות כפות הדקל המתות. שאריות אלו נראות כמו "זקן" או "שמלה" (בלשון גוזמי העצים) שמכסה את הגזע. הן מהוות מסתור מצוין למכרסמים, לטאות, תיקנים, נמלים ואפילו נחשים. גיזומן מסלק מסתור זה. גיזום זה הוא חד פעמי והן אינן צומחות מחדש. בעיר חיפה דורס הלילה לילית מצויה מקנן בכפות היבשות.

מין מוכר נוסף בסוג הוושינגטוניה היא הוושינגטוניה החוטית (*Washingtonia filifera*). שני המינים יכולים ליצור בני כלאיים ביניהם. השימוש העיקרי בוושינגטוניה הוא כצמח נוי. כצמח נוי היא נפוצה ברחבי העולם.
על אף ששני מיני העצים דומים מאוד, הוושינגטוניה החסונה היא בעלת גזע מאוד צר (לעומת גזע עבה פי 3 בחוטית), המתרחב מאוד בבסיסו, וגדלה מאוד מהר. בתנאים מיטביים היא מוסיפה עד מטר אחד בשנה. קרובתה החוטית, לעומת זאת, מתאפיינת בקצב צמיחה בינוני.

הוושינגטוניה החסונה עמידה מעט פחות בפני קור מאשר קרובתה החוטית אבל חובבת רטיבות ואפילו מעט מליחות. החוטית מעט רגישה לרטיבות.
שלא כוושינגטוניה החוטית הנמצאת בארצות הברית בטווח שבין אוקלהומה בצפון ויוטה בדרום מזרח, הוושינגטוניה החסונה גדלה בעיקר בקליפורניה, באריזונה, בדרום נבדה ובדרום ניו מקסיקו.
לשני מיני הדקלים עמידות בתנאי סביבה קשים כמו יובש וחום ומבחינה זו הם בין החסונים שבדקלים הגדלים בישראל. ברם, כדי לשגשג ולהיות במיטבם הם חייבים תנאים טובים של שמש, חום והשקיה מספקת.

גם בישראל נפוצה מאוד הוושינגטוניה החסונה כצמח נוי. שדרות עצי וושינגטוניה חסונה בני 80 שנה או יותר נמצאות בשדרות ארלוזורוב בעפולה, בשדרת הוושינגטוניות (טירת צבי), ביער חולדה ובכביש הגישה ליישוב עתלית; זו האחרונה ניטעה על ידי אהרן אהרנסון.
זהו דקל חסון שקל להעתיק אותו ממקום למקום ועובדה זו מוסיפה לשכיחות השימוש בו.

על פי נתוני המשרד להגנת הסביבה, הוושינגטוניה הפכה למין פולש בישראל בשל הפצה רבה של זרעיה על ידי ציפורים הניזונות מפרי העץ.

## קישורים חיצוניים

## הערות שוליים

קטגוריה:דקלאים
קטגוריה:מיני צמחים פולשים בישראל
קטגוריה:צמחי נוי
קטגוריה:ארץ ישראל: צמחים אלרגניים
קטגוריה:מקסיקו: עצים
בחירות ביניים

** בחירות ביניים** (נקראות גם **בחירות משנה**. באנגלית: by-election, ובארצות הברית "בחירות מיוחדות", special elections; בישראל מקובל הביטוי **בחירות ביניים**) נערכות במדינות שנהוגות בהן בחירות אזוריות ואישיות, כאשר נציג בבית הנבחרים אינו יכול להמשיך בתפקידו כיוון שנפטר, התפטר או הודח מסיבה כלשהי, למשל הרשעה בפלילים. בפרלמנטים מסוימים היה נהוג בעבר שחברי פרלמנט המתמנים לשרים נדרשים להתמודד מחדש על מקומם בפרלמנט בבחירות ביניים. סיבה אפשרית נוספת לבחירות ביניים היא פסילת התוצאות מן הבחירות הכלליות, בגלל אי-סדרים בהצבעה.

אין לבלבל את המושג עם בחירות אמצע, שהן שנקבעו מראש להיערך, בחלק מהמושבים, באמצע הכהונה של הרשות המבצעת.

בחירות ביניים נהוגות במדינות חבר העמים הבריטי, בארצות הברית ובמדינות נוספות שקיימת בהן שיטת ייצוג אזורית או מעורבת. מטרתן היא למנוע מצב שמחוז בחירה יהיה בלתי מיוצג בבית הנבחרים. בחלק מן המדינות שבהן נהוגות בחירות אזוריות לא מתקיימות בהכרח בחירות ביניים. פתרונות אחרים למצב שבו נציג מסיים את תפקידו באמצע הקדנציה הם החלפתו במועמד אחר של המפלגה (לרוב המועמד הבא אחריו ברשימה שהתמודדה בבחירות), חלוקת הקולות בין המתמודדים שהפסידו, או פשוט הותרת מקומו של הנציג בלתי מאויש. במדינות שבהן נהוגה שיטת בחירות יחסית, שבה כל המדינה נחשבת למחוז אחד, כמו ישראל, לא נערכות בחירות ביניים, ובמקרה שחבר פרלמנט אינו יכול למלא את תפקידו, מחליף אותו נציג אחר מטעם מפלגתו.

בדרך-כלל העניין הציבורי בבחירות ביניים הוא נמוך וכך גם שיעור ההצבעה. רק לעיתים רחוקות יש להן השפעה פוליטית משמעותית במישור הארצי. חריג לכך הוא מצב שבו לממשלה יש רוב קטן בלבד, וכישלונה בבחירות ביניים עלול להפוך אותה לממשלת מיעוט. מיעוט ההשפעה של התוצאות על הממשל המרכזי, וכן שיעור ההצבעה הנמוך, גורמים לכך שמפלגות שוליים מצליחות לרוב טוב יותר בבחירות ביניים מאשר בבחירות כלליות.

התוצאות בבחירות-ביניים נתפסות על ידי פרשנים פוליטיים כסמן לשיעור התמיכה הכללית במפלגות השונות, המנבא במידה מסוימת את סיכוייהן בבחירות הכלליות הקרובות. למעשה, נטיית הבוחרים בבחירות ביניים היא להצביע מתוך שיקולים מקומיים או על-פי אישיות המועמדים, ולא משיקולים לאומיים, כך שאין בהן כדי ללמד הרבה על התמיכה הכללית במפלגה כלשהי. עם זאת, לרוב מפלגת אופוזיציה שנכשלת בבחירות הביניים תתקשה לחולל מהפך בבחירות כלליות.

כדי לחסוך במשאבים מקובצים בדרך כלל כמה מחוזות, שבהם יש צורך בבחירות ביניים, לתאריך אחד.

## קישורים חיצוניים

## הערות שוליים

קטגוריה:בחירות
ברטי מיי

**ברטי מיי** (באנגלית: **Bertie Mee**; 25 בדצמבר 1918 – 22 באוקטובר 2001) היה שחקן ומאמן כדורגל אנגלי, הנחשב לאחד המאמנים החשובים והמוערכים בכל הזמנים של מועדון הכדורגל ארסנל, עמו זכה בדאבל הראשון בתולדותיו בשנת 1971. 
## ביוגרפיה
ברטי מיי נולד בבולוול, נוטינגהאמשייר ושיחק במועדונים האנגלים דרבי קאונטי ומנספילד טאון אך קריירת המשחק שלו נקטעה במהרה בשל מספר פציעות. מיי הצטרף לחיל הרפואה בצבא המלכותי ועבר הכשרה כפיזיותרפיסט. במהלך מלחמת העולם השנייה שירת מיי שש שנים בצבא המלכותי, הועלה לדרגת , ושירת בארץ ישראל. לאחר חידוש משחקי הכדורגל המקצועיים עם תום המלחמה הוא עבד במספר מועדוני כדורגל כפיזיותרפיסט עד שהגיע לארסנל וירש את מקומו של בילי מילן הסקוטי.

בשנת 1966, עם פיטוריו של המאמן בילי רייט, הוחלט במועדון בצעד מפתיע למדי למנות את מיי, הפיזיותרפיסט, לעמדת המאמן. כדי למלא את החסך שהיה למיי בעניין הטקטי, מינה מיי כעוזריו את דון האו ודייב סקסטון. ארסנל של אותה תקופה לא זכתה באף גביע מאז 1953 ומיי העלה לקבוצה הבוגרת מספר שחקני נוער שזכו בגביע ה-FA לנוער בשנת 1966 כגון צ'ארלי ג'ורג', ריי קנדי וג'ון רדפורד. תחת הנהגת מיי הגיעה ארסנל לשני גמרי-גביע ברצף, בעונות 1968 ו-1969, כאשר את שניהם היא מפסידה, הראשון ללידס יונייטד והשני לסווינדון טאון. לעומת זאת, בעונה שלאחר מכן זכתה ארסנל בתואר האירופאי הראשון בתולדותיה כאשר גברה בגמר גביע ערי הירידים על אנדרלכט הבלגית ובכך זכתה בתואר ראשון זה 17 שנה. התוצאות המשיכו לבוא ובעונה שלאחר מכן זכתה ארסנל בדאבל ראשון בתולדותיה כשזכתה באליפות האנגלית ובגביע ה-FA בעונת 1971. הקבוצה זכתה בתואר האליפות לאחר משחק דרבי בוויט הארט ליין, ביתה של היריבה השנואה טוטנהאם הוטספר במשחק האחרון של העונה. חמישה ימים מאוחר יותר ניצחה ארסנל את ליברפול באצטדיון ומבלי בתוצאה 2:1 וזכתה בגביע האנגלי כאשר את השער המנצח כבש אותו צ'ארלי ג'ורג' שמיי העלה ממחלקת הנוער.

קריירת האימון של ארסנל דעכה לאחר אותו הדאבל ובעונה שלאחר מכן הפסידה בגמר גביע ה-FA ללידס והתדרדרה למרכז הטבלה. ב-1976 הודיע מיי רשמית על פרישתו מאימון ארסנל למרות שהיה לאחד מהמאמנים המוערכים בארסנל מאז הקמתה. לאורך השנים כמאמן ארסנל זכתה הקבוצה ב-241 ניצחונות, שיא ששוחזר רק בשנת 2006 על ידי המאמן ארסן ונגר. בשנת 1978 חזר מיי לכדורגל כשמונה על ידי מאמן ווטפורד, גרהאם טיילור לתפקיד הסקאוט בקבוצה וגילה מספר שחקנים, כשהמפורסם שבהם הוא ג'ון בארנס.

ב-1984 זכה מיי לתואר קצין במסדר האימפריה הבריטית.

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:מאמני כדורגל אנגלים
קטגוריה:מאמני ארסנל
קטגוריה:כדורגלנים אנגלים
קטגוריה:כדורגלני דרבי קאונטי
קטגוריה:חברי היכל התהילה של הכדורגל האנגלי
קטגוריה:קצינים במסדר האימפריה הבריטית
קטגוריה:בריטים שנולדו ב-1918
קטגוריה:אנגלים שנפטרו ב-2001
פאטרוקלוס (אי)

שמאל|ממוזער|250px|האי פאטרוקלוס - מבט מכף סוניון 
**פאטרוקלוס** (ביוונית: **Πάτροκλος**) הוא אי הנמצא בפתח המפרץ הסרוני שביוון, סמוך לכף סוניו בקצה הדרומי ביותר של אטיקה. האי מרוחק 850 מטר מהיבשה, ושטחו 2.8 קמ"ר. האי קרוי על שם פאטרוקלוס, שר הצי המקדוני של תלמי השני במאה השלישית לפנה"ס. האי שומם וסלעי ברובו הגדול.

אי זה נחשב כבעל פוטנציאל תיירותי רב, בין היתר עקב קרבתו הרבה אל החוף, ועקב מיקומו כ-40 ק"מ דרומית לאתונה. ערכו של האי הוערך בשנת 2006 ביותר מ-100 מיליון אירו. 

בשנים 1998–2000 ניסה איש העסקים הישראלי דוד אפל לרכוש את האי, כדי להקים עליו מרכז נופש ותיירות גדול, אך בסופו של דבר, העסקה לא יצאה לפועל, מכיוון שרוב האי הוכרז כשטח עתיקות מוגן, ומכיוון שחלק מהאי היה שייך לכנסייה היוונית. לימים נודע ניסיון רכישה זה ואירועים שונים שנקשרו לאותו מיזם - כפרשת האי היווני.

## קישורים חיצוניים

## הערות שוליים


קטגוריה:יוון: איים לא מיושבים
קטגוריה:האיים הסרוניים
The Score - An Epic Journey

"**The Score - An Epic Journey**" הוא אלבום האולפן השלישי של להקת המטאל גותי/מטאל סימפוני ההולנדית אפיקה.
האלבום יצא לאור בשנת 2005.
רוב השירים באלבום הם אינסטרומנטליים ודומים למדי לקטעי הפתיחה בשני האלבומים של הלהקה שקדמו לו.
ארבעת השירים היחידים באלבום שכן משלבים את קולה של הסולנית, סימונה סימונס, הם גרסאות שונות לשירים שכבר הופיעו באלבום הקודם של הלהקה, Consign to Oblivion אשר יצא לאור מוקדם יותר באותה השנה.

האלבום שימש כפסקול לסרט ההולנדי Joyride משנת 2005.

## רשימת שירים

## קישורים חיצוניים

קטגוריה:פסקולים מ-2005
קטגוריה:אלבומי מטאל גותי
אליהו גולדרט

[שמאל|ממוזער|250px|[קברו של אליהו גולדרט בבית העלמין של קיבוץ חורשים]]
**אליהו (אלי) משה גולדרט** (31 במרץ 1947 - 11 ביוני 2011) היה פיזיקאי ישראלי, שהתפרסם בזכות מחקרים שערך בניסיון להחיל חוקים מעולם המדע על עולם הניהול והארגון. גולדרט הוא מפתחה של תורת האילוצים (TOC).

## חייו
גולדרט הוא בנו של הרב אברהם יהודה גולדראט. למד בבית ספר תיכון עירוני דתי בני ברק ואת השכלתו האקדמאית רכש בישראל: תואר ראשון מאוניברסיטת תל אביב ותואר שני ודוקטורט מאוניברסיטת בר-אילן.

בסוף שנות ה-70 עסק בפיתוחה של התוכנה OPT שהיוותה פריצת דרך בתחום של זימון משאבי ייצור ולראשונה סיפקה כלי להסדרת תכנון ייצור בקיבולת סופית.

מחקריו בתחילת שנות ה-80 עסקו בהשפעתם של מדדי התמחיר והביצוע הנהוגים על ארגונים עסקיים, ובנייה של מדדים חדשים שבאמצעותם יוכלו המנהלים לנהל טוב יותר את עסקיהם. לטענתו של גולדרט השיטות שמונהגות בארגונים רבים מבכרות שיפור של ביצועים מקומיים וזמניים על פני שיפור המערכת כולה לטווח ארוך.

מחקרים אלו התגבשו בשנת 1985 לכלל תורת האילוצים (Theory Of Constraints). בעיקרה של תורה זו נטען כי לכל ארגון אשר נמצא בסביבה מציאותית קיימים אילוצים אשר מגבילים אותו. התורה מציעה כשלב ראשון דרכים לאיתורם של אילוצים אלו. בשלב שני מציעה התורה דרכים להשתמש באילוצים על מנת להגביר תרומה לרווח (עבורה השתמש גולדרט במונח Throughput, להבדיל מתפוקה, (Output) ולהפחית עלויות.

גולדרט נפטר ב-11 ביוני 2011, מסרטן הריאות.

## ספריו שתורגמו לעברית
ד"ר גולדרט פרסם מספר ספרים שעוסקים בנושאי מנהל עסקים, ארגון ושיטות. כמה מספריו נכתבו בצורה של רומנים אשר גיבוריהם הם מנהלים בכירים בארגונים שונים או אנשי אקדמיה. דרך סיפורם ולקחיהם של הגיבורים לומד הקורא את השיטות בהם דוגל גולדרט. מבין ספריו:
* המטרה - ספרו הידוע ביותר של גולדרט. הספר הוא הצגה קלה להבנה של תורת האילוצים והוא נחשב בעיני רבים כאחד מהספרים החשובים בנושא ניהול עסקים, ארגון ושיטות. יצא לאור בשנת 1984
* ערימת השחת (אינו כתוב בצורת רומן) - ניהול מידע ונתונים ויחסי הגומלין המשובשים ביניהם. יצא לאור בשנת 1990
* זה לא מזל - עוסק ביישומים של תורת האילוצים בתחום השיווק. יצא לאור בשנת 1994
* שרשרת קריטית - עוסק ביישום של תורת האילוצים בתחום ניהול הפרויקטים. יצא לאור בשנת 1997
* הכרחי אבל לא מספיק - עוסק במערכות לתכנון משאבי ארגון, יצא לאור בשנת 2000
* לראות את הנולד - עוסק בתחום הקמעונאות. יצא לאור בשנת 2009
* על הבחירה, החיים ע"פ גולדרט (נכתב בשיתוף עם בתו, אפרת גולדרט-אשלג), (סיאל, 2015)

## קישורים חיצוניים

* 
* מוטי נצר, נפטר ד"ר אלי גולדרט –אבי "תורת האילוצים" ופורץ דרך בתורות הניהול , באתר "משאבי אנוש"
* אלי שרגנהיים, הליכתו של ענק בקול דממה דקה , באתר "משאבי אנוש"
* אתר מוקדש לתורת האילוצים שיצר 

קטגוריה:חוקרי ניהול
קטגוריה:פיזיקאים ישראלים
קטגוריה:כלכלנים ישראלים
קטגוריה:תורת האילוצים
קטגוריה:בוגרי תיכון עירוני דתי בני ברק
קטגוריה:בוגרי אוניברסיטת תל אביב
קטגוריה:בעלי תואר דוקטור מאוניברסיטת בר-אילן
קטגוריה:ישראלים שנפטרו מסרטן הריאה
קטגוריה:אישים הקבורים בחורשים
קטגוריה:ישראלים שנולדו ב-1947
קטגוריה:ישראלים שנפטרו ב-2011
Sometimes

"**Sometimes**" (בעברית: "**לפעמים**") הוא הסינגל השני של זמרת הפופ האמריקאית בריטני ספירס מתוך אלבום הבכורה שלה, .

## רקע וכתיבה
השיר נכתב על ידי היוצר השוודי יורגן אלופסון. כתיבת השיר זיכתה אותו בפרס "שיר השנה" בטקס פרסי הפופ של BMI בשנת 2000.
בארצות הברית יצא הסינגל לתחנות הרדיו בלבד, מה שהוביל להצלחה פחותה במצעד הכולל. באותה תקופה, סינגלים היו יוצאים למכירה, מה שהביא להצלחה מסחרית ולהצלחה במצעדים.

## וידאו קליפ
שמאל|ממוזער|233x233px|ספירס, כפי שהופיעה בקליפ
הווידאו קליפ לשיר בוים על ידי נייג'ל דיק, אשר ביים גם את הקליפ לסינגל הבכורה של ספירס, "". הקליפ צולם במאליבו קליפורניה. צילומי הקליפ החלו לראשונה בפברואר 1999, אך בעקבות ניתוח שנאלצה בריטני לעבור בברכה, חודשו צילומי הקליפ רק כעבור מספר חודשים.

בקליפ, שצולם ברובו לחופי הים, נראית ספירס הולכת בשדה ירוק ולאחר מכן צופה מאותו שדה אל חוף הים, לעבר אדם שככל הנראה הוא בן זוגה. במהלך הקליפ מופיעה ספירס בקטעי ריקוד יחד עם רקדנים בלבוש לבן, מטיילת לאורך החוף עם בן זוגה וכלבו, יושבת על מדרגות המובילות לים ויושבת בחניה ליד רכב לבן. נכון לינואר 2020 כמות הצפיות עומדות על כ־163 מיליון צפיות.

## מיקומי שיא
אף על פי שהסינגל לא יצא למכירה, "Sometimes" הצליח להיכנס למקום ה-21 במצעד הבילבורד האמריקאי בעקבות השמעות בתחנות הרדיו בלבד. מאוחר יותר, נכנס הסינגל אל המקום ה-86 במצעד הסיכום השנתי של הבילבורד.

בעולם היה הסינגל להצלחה נוספת כשהצליח להיכנס לעשרת המובילים במצעדי הפזמונים באוסטרליה ובמדינות רבות באירופה. בבריטניה הפך השיר ללהיט, ונכנס למקום ה-48 במצעד הסינגלים הנמכרים ביותר בשנת 1999, לאור מכירות של 414,000 עותקים. ברחבי העולם נמכרו 4,120,000 עותקים שלו. הסינגל זכה במקום הראשון בישראל במצעד גלגלצ.

## קישורים חיצוניים

## הערות שוליים

קטגוריה:שירי בריטני ספירס
קטגוריה:שירים באנגלית
קטגוריה:בלדות משנות ה-1990
קטגוריה:בלדות פופ
קטגוריה:שירים המעורבים במחלוקות הקשורות לפלגיאט
קטגוריה:סינגלים שהגיעו למקום הראשון בניו זילנד
קטגוריה:סינגלים שהגיעו למקום הראשון בצ'כיה
קטגוריה:סינגלים שהגיעו למקום הראשון במצעד 40 הסינגלים ההולנדיים
קטגוריה:שירי זהב בארצות הברית
קטגוריה:סינגלים בהוצאת ג'ייב רקורדס
ז'רווז דה פייה

**ז'רווז אלאן דה פייה** (באנגלית: **Gervase Alan de Peyer**, 11 באפריל 1926 - 4 בפברואר 2017) היה קלרניתן ומנצח אנגלי.

## חייו
ז'רווז דה פייה נולד בלונדון. הוא זכה במלגת לימודים לקולג' המלכותי למוזיקה, שם למד קלרינט אצל פרדריק תרסטון ופסנתר אצל ארתור אלכסנדר. לקראת סוף מלחמת העולם השנייה, כשהיה בן 18, התגייס לתזמורת הצבאית של חיל הים המלכותי. אחרי המלחמה חזר להשלים את לימודיו בקולג' וכעבור שנתיים וחצי נסע להשתלם בפריז אצל לואי קהוזאק.

בשנת 1950 היה בין מייסדי אנסמבל מלוז, עמו המשיך לנגן עד 1974. משנת 1955 עד 1972 היה הקלרינתן הראשי של התזמורת הסימפונית של לונדון.

ז'רווז דה פייה ניצח על התזמורת הקאמרית האנגלית, התזמורת הסימפונית של לונדון ומלוז סינפוניה. כן ניהל את הרכב כלי הנשיפה מעץ של התזמורת הסימפונית של לונדון והיה מנצח חבר של תזמורת היידן. בשנת 1959 החל ללמד באקדמיה המלכותית למוזיקה.

דה פייה נמנה עם מייסדי האגודה למוזיקה קאמרית של מרכז לינקולן בניו יורק בשנת 1969 וניגן עם הרכב זה במשך 20 שנה. 

דה פייה ניגן בביצועי בכורה קונצ'רטי של ארנולד קוק, סבסטיאן פורבס, אלאן אודינוט, ג'וזף הורוביץ, תיאה מסגרייב, אליזבת מקונצ'י, ויליאם מתיאס ואדווין רוקסבורו.

## לקריאה נוספת
* כתב העת The Clarinet גיליון דצמבר 2005, "ז'רווז' דה פייה בן 80".
* כנ"ל, גיליון מרץ 2006

## קישורים חיצוניים

## הערות שוליים

קטגוריה:קלרניתנים
קטגוריה:מוזיקאים אנגלים
קטגוריה:מנצחים בריטים
קטגוריה:נגני כלי נשיפה מעץ
קטגוריה:סגל אוניברסיטת לונדון
קטגוריה:אנגלים שנולדו ב-1926
קטגוריה:אנגלים שנפטרו ב-2017
לואי קהוזאק

**לואי קהוזאק** (בצרפתית: **Louis Cahuzac**; 12 ביולי 1880 – 9 באוגוסט 1960) היה קלרניתן ומלחין צרפתי. מורו לקלרינט היה **סיריל רוז**.

## קורות חייו
קהוזאק היה מבצע יוצא מן הכלל ואחד הקלרינטנים הספורים, שעשו להם שם כסולנים במחצית הראשונה של המאה ה-20. הוא היה הראשון שהקליט את הקונצ'רטו לקלרינט של קרל נילסן, יצירה שנכתבה במקור בשביל הקלרינטן הדני **אגה אוקסנבד**. פעילותו המוזיקלית נמשכה כל חייו; ב-22 בנובמבר 1958 הקליט את הקונצ'רטו לקלרינט בלה מז'ור של הינדמית לחברת EMI, בניצוח המלחין. הוא היה אז בן 78.

לואי קהוזאק נהרג בתאונת אופנוע בשנת 1960.

## יצירותיו
קהוזאק חיבר בעיקר לקלרינט וכל יצירותיו מושפעות ממחוז הולדתו בדרום צרפת:

* ב-Fantaisie sur un vieil air champêtre מוצג הנושא בפסנתר ובעקבותיו באה קדנצה מבריקה. בהמשך לה מגיעות ארבע וריאציות, העושות שימוש בכל האפשרויות הגלומות בקלרינט.
* "ארלקין" לקלרינט סולו עוסקת בליצן הארלקין, מדמויות הקומדיה דל ארטה האיטלקית.
* Pastorale cévenole וכמוה גם "קנטילנה" קורנות באורו של הים התיכון של דרום צרפת, מחוז ילדותו האהוב ואפקטים דמויי-הדים מעלים בלב מחשבות על מרחבי הרים פתוחים.
* ה- Variations sur un air du pays d'Oc  ("וריאציות על נעימה מדרום צרפת") הוא קובץ של ארבע וריאציות על Se Canto שיר מעמק הגארון.

## דיסקוגרפיה
### הקלטות של יצירותיו

* **האנס פטר בונדן**, מוצרט, שוברט, קהוזאק,Cantilène Simax PSC 1018, © 1988, (p) 1984
* האנס פטר בונדן, מוצרט, שוברט, קהוזאק, Variations sur un air du pays d'Oc Simax PSC 1018, © 1988, (p) 1984
* האנס פטר בונדן, מוצרט, שוברט, קהוזאק, Pastorale cévenole Simax PSC 1018, © 1988, (p) 1984 
* לואי קהוזאק,  Les grands maîtres da la Clarinette, Variations sur un air du pays d'Oc, Dante Productions LYS 366 (p) 1998
* לואי קהוזאק, חזרה לאסכולת הקלרינט הצרפתית, Cantilène, Grenadilla RGP-10008CD
* גי דאנגן. לואי קהוזאק: L'Œuvre pour Clarinette, Fantaisie sur un vieil air champêtre Caliope CAL 9338, © 2004, (p) 2003
* גי דאנגן. לואי קהוזאק: L'Œuvre pour Clarinette, Pastorale cévenole Caliope CAL 9338, © 2004, (p) 2003
* גי דאנגן. לואי קהוזאק: L'Œuvre pour Clarinette, Variations sur un air du pays d'Oc Caliope CAL 9338, © 2004, (p) 2003
* ריקרדו מוראלס. "דיוקנאות צרפתיים, קנטילנה" Boston Records BR1064CD, © 2004, (p) 2004 
* דייוויד ובר, "ארלקין", קלאסיקה לקלרינט CC0041, © 2002, (p) 2002
* דייוויד ובר, Les grands maîtres da la Clarinette, Arlequin, Dante Productions LYS 500, (p) 1978

## קישורים חיצוניים

קטגוריה:קלרניתנים
קטגוריה:נגני כלי נשיפה מעץ
קטגוריה:הרוגי תאונות דרכים בצרפת
קטגוריה:מלחינים צרפתים במאה ה-19
קטגוריה:מלחינים צרפתים במאה ה-20
קטגוריה:צרפתים שנולדו ב-1880
קטגוריה:צרפתים שנפטרו ב-1960
ריאזאן (מחוז)

**מחוז ריאזאן** (ברוסית: **Рязанская область**, בתעתיק: **ריאזאנסקאיה [[אובלסט]]**) הוא סובייקט בפדרציה הרוסית. המחוז נמצא בשטח של המחוז הפדרלי המרכזי, כ-200 ק"מ ממוסקבה. 

המחוז הוקם ב-26 בספטמבר 1937.  

נכון לינואר 2024 התגוררו במחוז 1,082,231 תושבים.

## היסטוריה
קיימות עדויות על התיישבות אנושית באזור עוד מהתקופה הפלאוליתית העליונה.

בסביבות המאה ה-5 לאזור הגיעו עמים סלאבים.

בימי הביניים השטח היה חלק של נסיכות מורום ועד לשנת 1127 של נסיכות צ'רניגוב. בהמשך הוקמה נסיכות עצמאית עם מרכז בעיר ריאזאן הישנה. בשנת 1185 ו-1207 הנסיכות בוזזה על ידי כוחות של נסיכות ולדימיר. בתחילת הפלישה המונגולית לנסיכויות הרוסיות ראיזאן הישנה נכבשה בשנת 1237 לאחר מצור וקרב קשה. כול התושבים לרבות הנסיך נרצחו ועיר נחרבה עד היסוד. בעקבות כך הוחלט לא לחדש את היישוב ולהעביר מרכז נסיכות לעיירה פריאסלב-ריאזאנסקי שבהמשך שמה שונה לריאזאן.

הנסיכות הייתה הגבול הדרומי של התיישבות רוסית וסבלה ממתקפות של עמים נודדים גם בתקופת הורדת הזהב. היא נכללה בשטחי נסיכות מוסקבה רק בשנת 1521. באזור הייתה קיימת נסיכות של טטרים שקיבלה אוטונומיה בתוך נסיכות מוסקבה.

בתקופת הצרות באזור התחוללו קרבות רבות.

בשנת 1708 האזור נכלל בגוברניית מוסקבה ובשנת 1778 הוקמה גוברניית ריאזאן.

בשנת 1929 הגוברניה בוטלה ואזור נכלל ביחידה מנהלית אחרת. בשנת 1937 הוקם מחוז ריאזאן.

בנובמבר 1941 אזורים מערביים של המחוז נכבשו על ידי גרמניה הנאצית, אך שוחררו כבר בדצמבר 1941.

## ממשל
המועצה המחוקקת היא הדומה המחוזית של ריאזאן (Рязанская областная дума) בת 40 מושבים. בראש המחוז עומד מושל שנבחר לכהונה של 5 שנים. בשנת 2022 לתפקיד נבחר פבל מלקוב.

מבחינה מנהלית המחוז כולל 25 ראיונים ו-4 ערים בעלי חשיבות מחוזית.

## דמוגרפיה
נכון לינואר 2024 התגוררו במחוז 1,082,231 תושבים. זאת לעומת כ-1.5 מיליון בשנת 1964. כ-72.4% מאוכלוסיית המחוז מתגוררת בערים. בעיר הגדולה – ריאזן מתגוררים כ-525 אלף תושבים (2010).

בהתאם לנתוני מפקד אוכלוסין 2021 של הפדרציה הרוסית הרוסים מהווים כ-76% מאוכלוסיית המחוז. 

עוד בשנת 1521 בשטח המחוז התיישבו טטרים ועד היום קיים מסגד שהוקם בשנת 1702. למרות התיישבות רבת שנים, הם מהווים פחות מאחוז מאוכלוסיית המחוז (כ-3 אלף).

## כלכלה
במחוז קיימת תעשייה פטרוכימית ומלט מפותחות. בנוסף לכך הוקמו מפעלים בתחום בניית מכונות ואלקטרוניקה.

במחוז קיימות עתודות גדולות של ליגניט. לאחר מעבר לגז טבעי רוב המכרות נסגרו.

### תחבורה
דרך המחוז עוברות מסילות ברזל לכיוון סיביר וקווקז. במחוז פועלת רשת מסילות ברזל מפותחת.

דרך המחוז עוברים כבישים בעלי חשיבות ארצית: M5 "אוראל" מוסקבה-יקטרינבורג ו-M6 "קספי" מוסקבה-אסטרחן.

בנהר אוקה הוקמו נמלים להעברת סחורות ונוסעים.

דרך השטח עוברים צינורות נפט וגז טבעי. כמו כן הוקמו מאגרי גז תת-קרקעיים לרבות מאגר גז הגדול באירופה עם יכולת אגירה של 8.5 מיליארד מטר מעוקב.

## קישורים חיצוניים

* 
* 

*
ריאזאן
קטגוריה:מדינות וטריטוריות שהוקמו ב-1937
רחוב ארלוזורוב

רחובות על שם חיים ארלוזורוב קיימים בערים רבות בישראל. כמה מהם, הם רחובות ידועים ובעלי חשיבות.
Come Together

**Come Together** (בתרגום חופשי: **נתכנס יחדיו**) הוא שיר רוק של הביטלס, שנכתב והולחן על ידי ג'ון לנון וניתן קריט ללנון-מקרטני. השיר, שהוקלט ביולי 1969, נכלל באלבום Abbey Road שיצא באוגוסט באותה שנה, וכסינגל יצא ב-31 באוקטובר יחד עם השיר Something שנכתב והולחן על ידי ג'ורג' האריסון. שני השירים צעדו שבוע אחד בראש המצעד האמריקאי.

מגזין הרולינג סטון דירג את השיר במקום ה-202 ב-500 השירים הגדולים בכל הזמנים.

שיר זה היה אחד משני שירי הביטלס היחידים (יחד עם Yer Blues) שבוצעו על ידי לנון בהופעות חיות אחרי תקופת הביטלס. אחת מההופעות האלו הייתה במדיסון סקוור גארדן בשנת 1972, שהוקלטה ובשנת 1986 יצא לאור אלבום ההופעה תחת השם Live in New York City.

## מצעדים

## גרסאות כיסוי

גרסת כיסוי ותיקה ובולטת לשיר היא של להקת הרוק הכבד האמריקאית אירוסמית'. השיר הופיע בפסקול הסרט תזמורת מועדון הלבבות הבודדים של סרג'נט פפר בשנת 1978, ושוחרר כסינגל וזכה להצלחה רבה.

גרסה נוספת שהצליחה היא זו של להקת ההארד רוק גודסמאק, שצעדה במצעדי הרוק, ואף הגיעה למקום ה-1 במכירות שירי ההארד רוק הדיגיטליים, למקום ה-7 במכירות שירי הרוק הדיגיטליים, למקום ה-11 במצעד הרוק והאלטרנטיבי החם, ולמקום ה-21 במצעד הרוק המיינסטרימי של הבילבורד.

השיר זכה לגרסאות כיסוי רבות של אמנים נוספים, וביניהם מרלין מנסון, ארקטיק מאנקיז, טינה טרנר, Do As Infinity, מייקל ג'קסון, אקסל רוז וברוס ספרינגסטין, סאונדגארדן, רובין ויליאמס ובובי מקפרין, נואל גלאגר, פול ווילר ופול מקרטני, שוגאבייבז, אלטון ג'ון, ויקטוריה בקהאם ודמון דאש, קרייג דייוויד, ג'ו קוקר, אבישי כהן, הרולינג סטונז.

## קישורים חיצוניים

* Alan W. Pollack's analysis of Come Together 

## הערות שוליים

קטגוריה:שירי הביטלס
קטגוריה:שירי הסופרימס
קטגוריה:שירים באנגלית
קטגוריה:שירים מרובי אמנים
קטגוריה:שירי צדקה
קטגוריה:שירים המעורבים במחלוקות הקשורות לפלגיאט
קטגוריה:סינגלים שהגיעו למקום הראשון בגרמניה
קטגוריה:סינגלים שהגיעו למקום הראשון במצעד הסינגלים האוסטרלי
קטגוריה:סינגלים שהגיעו למקום הראשון במצעד הבילבורד הוט 100
קטגוריה:סינגלים שהגיעו למקום הראשון במצעד 100 סינגלי הפופ של קאש בוקס
קטגוריה:סינגלים בהוצאת קולומביה רקורדס
קטגוריה:סינגלים בהוצאת אפיק רקורדס
קטגוריה:סינגלים בהוצאת אפל רקורדס
קטגוריה:שירי גודסמאק
קטגוריה:סינגלים בהוצאת דומינו רקורדינג קומפני
אוניית שטח

[שמאל|ממוזער|300px|אוניית שטח - [אח"י אילת בעת שירותה בצי המלכותי הבריטי]]
**אוניות שטח** הן תת-קבוצה של כלי שיט מלחמתיים המיועדים ללוחמה על פני המים, עם מערכות נשק וכוחות מזוינים משלהן. אלו הן בדרך כלל ספינות הבנויות ללחימה בספינות, צוללות, מטוסים, טילים, או מטרות יבשתיות אחרות, ויכולות לבצע מספר משימות נוספות, כולל פעולות נגד הברחת סמים.

אוניות שטח כוללות סיירות, משחתות, פריגטות וקורבטות, ומספר סוגים מיושנים, כולל אוניות מערכה וסיירות מערכה. הקטגוריה אינה כוללת נושאות מטוסים, נחתות ושולות מוקשים, כיוון שאלו בדרך כלל אינן משתמשות במערכות נשק על סיפונן (כלומר, נושאות מטוסים תוקפות בדרך כלל רק עם כלי הטיס שלהן, ושולות מוקשים אינן ספינות קרב).

לוחמה ימית מודרנית מחולקת לשלושה תחומי פעולה: לוחמה נגד שטח (ASUW), לוחמה נגד אוויר (AAW) ולוחמה נגד צוללות (ASW). כוח המשימה הימי המשולב הנוכחי המקובל או קבוצת המשימה מתמקדים בספינת דגל המארחת גורמי פיקוד ייעודיים לביצוע פעולות טקטיות בכל אחד מתחומים אלו. בקבוצות פעולת שטח קטנות יותר (כלומר, גורם משימה יחיד או כמה, כגון משחתת בודדת או סיירות בסיור), מפקד הכוח עשוי להיות אחראי על ניהול שלושת התחומים כחלק מתפקידו בביצוע משימת כלי השיט שלו.

קטגוריה:כלי שיט מלחמתיים
צומת

[שמאל|ממוזער|250px|צומת מרכזי ב[הפיליפינים|פיליפינים]]
[ממוזער|250px|צומת של [מסילת רכבת|מסילות רכבת]]

**צומת** (לשון זכר; הת"ו שורשית: צ־מ־ת) הוא מפגש בין שתי דרכים או יותר. מבנה נפוץ של צומת הוא בצורת צלב שבו שתי דרכים חוצות זו את זו. בחוקי התעבורה נקבעו כללים להסדרת התנועה בצומת, ובפרט כללי זכות קדימה. פעמים רבות משמשים תמרורים ורמזורים להסדרת התנועה בצומת. לביטולו של צומת משמש מחלף, שבו הדרכים מופרדות במפלסים שונים. פעמים רבות מוסדר גם מעברם של הולכי רגל בצומת, באמצעות מעברי חצייה.

## סוגי צמתים
* **צומת T**: צומת שבו דרך מסתיימת באמצעה של דרך אחרת, כך שמפגש הוא דמוי האות T. לצומת זה שלוש זרועות, ששתיים מהן מהוות דרך אחת. נקרא גם צומת קמץ, משום שהמפגש הוא דמוי קמץ.
* **צומת הצטלבות**: מפגש שבו שתי דרכים חוצות זו את זו בצורת צלב. זהו המבנה הנפוץ ביותר של צומת.
* צומת שבו יש חמש או שש זרועות. (לדוגמה – "צומת העשור" בקריות הידוע בשם "צומת צבר" או צומת הרחובות מרמורק, יהודה הלוי, אבן גבירול, לסקוב וקרליבך בתל אביב)

## הסדרת התנועה בצומת
ממוזער|צומת מרומזר

הסדרת התנועה בצומת נועדה למנוע מצב שבו שני כלי רכב נכנסים אליו בבת אחת, מצב שעלול להוביל לתאונת דרכים. להסדרת התנועה בצומת משמשות שיטות אחדות:
* צומת בלתי מוסדר: בצומת כזה לא נעשה כל צעד פיזי להסדרת התנועה, ולפיכך חלים בו כללי מתן זכות קדימה.
* תמרור "תן זכות קדימה": בחלק מהדרכים הנכנסות לצומת מוצב תמרור "תן זכות קדימה", המורה לנהג המגיע בדרך זו להיכנס לצומת רק אם אינו מפריע לנהגים אחרים הנכנסים אליו.
* תמרור "עצור": בחלק מהדרכים הנכנסות לצומת מוצב תמרור עצור, המורה לנהג המגיע בדרך זו לעצור עצירה מוחלטת, ורק לאחר מכן להיכנס לצומת רק אם אינו מפריע לנהגים אחרים הנכנסים אליו.
* צומת מרומזר: בכל הדרכים הנכנסות לצומת מותקנים רמזורים, המורים לנהגים האם לעצור (רמזור אדום) או לנסוע (רמזור ירוק). בשעות בהן הרמזורים מהבהבים בצהוב יש להתנהג על פי הכללים של צומת בלתי מרומזר.
* מעגל תנועה: במרכז הצומת ישנה דרך בצורת מעגל, וכל הדרכים המגיעות לצומת משתלבות במעגל זה. זכות הקדימה היא לרכב הנמצא במעגל התנועה.

כמו כן נדרשים הנהגים שלא להיכנס לצומת מרומזר כשאין אפשרות בטוחה לסיים את חציית הצומת לפני שהרמזור מתחלף, כדי לא לפגוע בנתיבי הכביש האחרים.

## פניות בצומת
שמאל|ממוזער|300px|נתיבים אחדים בכניסה לצומת
במקרים רבים, ניתן לפנות בצומת מכל זרוע הנכנסת אליו לכל זרוע היוצאת ממנו, אך פעמים אחרות יש הגבלות:
* אחת הזרועות (או יותר) היא חד-סטרית, כלומר היא נכנסת לצומת, אך אי אפשר לצאת אליה.
* פניות מסוימות, בעיקר פנייה שמאלה, אסורות, אף שניתן להיכנס לאותה זרוע מזרועות אחרות בצומת (באמצעות פנייה ימינה או נסיעה ישר).

לעיתים דרך הנכנסת לצומת מחולקת לנתיבים אחדים, שלכל אחד מהם נקבעו כיווני התנועה המותרים בו: פנייה ימינה, נסיעה ישר, פנייה שמאלה. לעיתים מאפשר נתיב אחד צירוף של כיווני נסיעה אחדים.

## קישורים חיצוניים

* 
* 

## הערות שוליים

*
טאקה יונסקו

**טאקה יונסקו** (ברומנית: **Take Ionescu**; 25 באוקטובר 1858 - 2 ביוני 1922), מדינאי רומני מתון, עורך דין, עיתונאי ודיפלומט, אשר שימש כראש ממשלת רומניה לתקופה קצרה (בין ה-18 בדצמבר 1921 עד ה-19 בינואר 1922).

## ביוגרפיה
### תחילת חייו
טאקה יונסקו נולד בפלוישט למשפחה מהמעמד הבינוני-נמוך בשם **דומיטרו גיצה יון**. בשנות ילדותו שהה בבוקרשט לשם משפחתו עברה ומאוחר יותר בגיורגיו (Giurgiu). את לימודיו הגבוהים השלים באוניברסיטת סורבון בפריז, כדוקטור למשפטים.

בזמן לימודיו בפריז פגש באשתו לעתיד, בסיה ריצ'רד, סטודנטית אנגליה. הם נהפכו לבני הזוג בברייטון וב-1881 נישאו בנישואים אורתודוקסים בלונדון. בני הזוג התיישבו בבוקרשט אך לעיתים קרובות ביקרו באנגליה את משפחתה של בסיה.

טאקה פתח משרד עורכי דין מצליח והפך לנשיא אגודת עורכי הדין במחוז אילפוב ובבוקרשט.

### פוליטיקה
במקור היה טאקה חבר במפלגה הלאומית ליברלית (PNL) ולאחר הבחירות של 1884 שימש כנציג המפלגה בבית התחתון. בבחירות של 1888 נבחר כנציג עצמאי מטעם קראיובה לאחר שעזב את המפלגה, וב-1891 חבר למפלגה השמרנית.

בממשלתו של לסקר קטרג'יו שימש כשר הדתות והחינוך (1891-1895), ופעם נוספת בממשלתו של גאורגה קנטאקוזינו (אפריל 1899-ינואר 1900), וכשר החוץ בשתי ממשלותיו של קנטאקוזינו (ינואר-יולי 1900; 1904-1907).

ב-13 ביוני 1920 מונה כשר החוץ תפקיד בו שירת עד 16 בדצמבר 1921. ב-18 בדצמבר 1921 נבחר כראש ממשלת רומניה, אך כיהן בתפקיד זה חודש בלבד לאחר הצעת אי אמון מצידו של המלך פרדיננד שקיווה להחזיר את אלכסנדרו אוורסקו לשלטון.

### אחרי ימיו
במשך ביקורו באיטליה בקיץ 1922 לקה יונסקו במחלת טיפוס הבטן ונפטר בסנטריום ברומא.

## יחסו ליהודים
ב- 1914 הבטיח טאקה יונסקו להעניק אמנציפציה ליהודים, שהתבטאה בעיקר בהבטחה למתן אזרחות ליהודים אשר השתתפו במלחמת הבלקן השנייה לצד רומניה, אך צעדים אלה התבטלו עם בחירתו של יון ק. ברטיאנו כראש ממשלה בינואר 1914.

## קישורים חיצוניים

קטגוריה:פוליטיקאים רומנים
קטגוריה:ראשי ממשלת רומניה
קטגוריה:אבירי מסדר העיט הלבן
קטגוריה:ילידי 1858
קטגוריה:נפטרים ב-1922
(You Drive Me) Crazy

**** (בעברית: **אתה משגע אותי**) הוא הסינגל השלישי של זמרת הפופ האמריקאית בריטני ספירס, מתוך אלבום הבכורה שלה, **.

השיר יצא בשתי גרסאות, גרסת הסינגל (רמיקס) וגרסת האלבום. לתחנות הרדיו ולחנויות יצא השיר תחת השם "". הרמיקס נכלל מאוחר יותר באלבום האוסף *[[Greatest Hits: My Prerogative]]*. זוהי גרסה ממוקססת של השיר והיא יותר קצבית יותר ומכילה אלמנטים של דאנס בניגוד לגרסת הטין פופ הרגילה. גרסת הרמיקס נכללה בפסקול הסרט "Drive Me Crazy" בכיכובו של אדריאן גרנייה אשר יצא לאקרנים ב-28 בספטמבר 1999. בסיבובי הופעות הופיעה ספירס עם שתי הגרסאות.

השיר זכה להצלחה וביקורות חיוביות, והיה לשיר השני של ספירס להתברג לעשירייה הפותחת של בילבורד הוט 100.

וידאו קליפ צולם לגרסת הרמיקס בלבד, שהיה לשיר השני שצולם עליו פרק של "Making The Video" בערוץ MTV.

## הצלחה
השיר הפך ללהיט בארצות הברית. הסינגל נכנס לעשרת המובילים במצעד הבילבורד ונשאר במקום העשירי במשך שבוע, בשל ההשמעות הרבות בתחנות הרדיו. למרות זאת, הסינגל נכשל במכירות ולא נכנס למצעד "100 הנמכרים". הגורם להיקף המכירות נמוך היה העובדה שהסינגל יצא לאור בפורמט "12, אשר באותה תקופה מעמדו היה פחות מהפורמט הרגיל.

הסינגל מכר 409,000 עותקים בצרפת וקיבל מעמד זהב, בגרמניה מכר כ-250,000 עותקים וקיבל מעמד זהב גם כן ובבריטניה מכר כ-286,000 עותקים והגיע למעמד כסף. ספירס הפכה למקליטת הסינגלים הנמכרת ביותר בבריטניה בשנת 1999 כשמכרה יותר משני מיליון עותקים של סינגלים בפחות משנה. הסינגל מכר יותר מ-4,200,000 עותקים ברחבי העולם. בישראל נחל הצלחה גדולה והגיע למקום הראשון במצעד הגלגלצ.

נכון לינואר 2020 כמות הצפיות עומדות על כ 120 מיליון.

## וידאו קליפ
הווידאו קליפ לסינגל זה צולם על ידי נייג'ל דיק, הבמאי של שני הקליפים הקודמים של ספירס. בשנת 2000, הקליפ היה מועמד בטקס פרסי הווידאו של ערוץ MTV בקטגוריית "Best Dance Video", דבר שגרם לספירס להתגאות בעבודתה, שכן כל הקונספט של הקליפ היה רעיון שלה. הקונספט של הקליפ אשר צולם בקליפורניה, היה בתוך מועדון בו ספירס שרה ומופיעים בקטעי כוריאוגרפיה. בקליפ מופיעים גם השחקנים מליסה ג'ון הארט ואדריאן גרינר, בשל העובדה שהיו חלק מהקאסט של הסרט "Drive Me Crazy". ספירס אף הופיעה בפרק פתיחת העונה הרביעית של סברינה המכשפה הצעירה, בה מככבת ג'ון הארט.
## מיקומי שיא
השיר הוכח כלהיט עולמי נוסף של ספירס כאשר הפך למקום הראשון בישראל, יפן, בלגיה, וספרד ונכנס אל תוך עשרות הגדולים בעוד כ-18 מצעדים בעולם.

## נתוני מכירות

## קישורים חיצוניים

## הערות שוליים

קטגוריה:שירי בריטני ספירס
קטגוריה:שירים באנגלית
קטגוריה:שירים שנכתבו על ידי מקס מרטין
קטגוריה:שירים שהופקו על ידי מקס מרטין
קטגוריה:וידאו קליפים שצולמו בארצות הברית
קטגוריה:שירים מסרטי קולנוע
קטגוריה:שירי דאנס-פופ
קטגוריה:סינגלים שהגיעו למקום הראשון באיסלנד
קטגוריה:סינגלים בהוצאת ג'ייב רקורדס
Born to Make You Happy

**Born to Make You Happy** (בעברית: **נולדתי כדי לעשות אותך מאושר**) הוא הסינגל הרביעי של זמרת הפופ האמריקאית בריטני ספירס, מתוך אלבום הבכורה שלה **.

לעומת הסינגלים הקודמים של ספירס, השיר לא שוחרר בארצות הברית, וזכה להצלחה והכרה באירופה בלבד. הסינגל הגיע למקום הראשון בארבע מדינות, ובכל שאר המדינות, למעט ספרד (שם הגיע בשיאו למקום ה-16), התברג בעשירייה הפותחת.

## רקע וכתיבה
הסינגל יצא בקנדה ובאירופה בסוף שנת 1999 ובבריטניה בתחילת שנת 2000. בילי וודרוף ביים את הקליפ לשיר שצולם בלוס אנג'לס. הקליפ מראה את ספירס נזכרת ברגעים עם בן זוגה לחיים, לצד קטעי ריקוד. הרעיון המקורי של הקליפ היה להראות את ספירס בחלום, בו היא רוצה לספר לחברה לשעבר שהיא בהיריון ממנו. הרעיון נדחה לאחר שדלף לתקשורת, שנתנה ביקורת שלילית על הרעיון.

הסינגל שיצא למכירה כלל הקלטת "דמו" של השיר, אשר נקראה "בונוס רמיקס". הדמו הכיל צלילים אקוסטיים ויותר דגש על קולה של ספירס.

## מיקומי שיא
הסינגל הפך ללהיט גדול בבריטניה, ונכנס לפסגת מצעדי הפזמונים, ונמכר בבריטניה בלבד בכמות של 335,000 עותקים וקיבל מעמד כסף. בשוודיה הגיע למקום השני ומכר כיותר מ-30,000 עותקים וקיבל מעמד פלטינה. ברחבי העולם נמכרו כ-3,675,000 עותקים של הסינגל, בנוסף הצליח להיכנס לעשרת המובילים בצרפת, אוסטריה, איטליה, הולנד, ופינלנד. בישראל הסינגל הצליח מאוד, והגיע למקום ה-1 בגלגלצ ושהה בו משך שלושה שבועות.

## קישורים חיצוניים

קטגוריה:שירי בריטני ספירס
קטגוריה:שירים באנגלית
קטגוריה:שירים על אושר
קטגוריה:בלדות משנות ה-1990
קטגוריה:בלדות פופ
קטגוריה:סינגלים שהגיעו למקום הראשון במצעד הסינגלים האירי
קטגוריה:סינגלים שהגיעו למקום הראשון במצעד הסינגלים הבריטי
קטגוריה:סינגלים שהגיעו למקום הראשון במצעד הסינגלים הסקוטי
קטגוריה:סינגלים בהוצאת ג'ייב רקורדס
From the Bottom of My Broken Heart

**From the Bottom of my Broken Heart** (בעברית: **מעומק ליבי השבור**) אשר נכתב והופק על ידי אריק פוסטר, הוא הסינגל החמישי והאחרון של זמרת הפופ האמריקאית בריטני ספירס מתוך אלבום הבכורה שלה, **.

לעומת "Born to Make You Happy" שהופץ רק באירופה, הסינגל הופץ רק באמריקה הצפונית ואוקיאניה. השיר הוא הבלדה המסחרית הראשונה של ספירס, וזכה להצלחה מתונה כאשר התברג במקום ה-14 בבילבורד הוט 100 ובמקום הראשון במצעד המכירות בארצות הברית.

זהו הסינגל היחיד מאלבום הבכורה שלא נכלל באלבום הלהיטים של ספירס, *[[Greatest Hits: My Prerogative]]*.

## וידאו קליפ
הקליפ לשיר בוים על ידי גרגורי דארק, והוקרן בהקרנת בכורה ב-19 בדצמבר 1999.
בקליפ נראית ספירס עוזבת את העיירה בה גדלה כשהיא משאירה את אהבת נעוריה מאחור, תוך שהיא נזכרת בכל הרגעים שחוו יחדיו.

## מיקומי שיא
השיר הפך ללהיט במצעד הבילבורד האמריקאי "100 הסינגלים הנמכרים" ואף הגיע למקום הראשון. הסינגל נכנס למקום ה-14 במצעד הבילבורד בארצות הברית הודות למכירות הסינגל, אשר קיבל מעמד פלטינה לאחר מכירות של יותר ממיליון עותקים, בהשוואה לסינגלים הקודמים מהאלבום ששוחררו לתחנות הרדיו בלבד סינגל זה היה היחיד מהאלבום חוץ מסינגל הבכורה שמכר 1,000,000 עותקים. הסינגל לא נחל הצלחה בתחנות הרדיו. באוסטרליה קיבל הצלחה נמוכה, ונכנס רק למקום ה-37 במצעד הפזמונים. בקנדה נכנס הסינגל ל-25 המובילים.

## נתוני מכירות

## קישורים חיצוניים

## הערות שוליים

קטגוריה:שירי 1999
קטגוריה:סינגלים מ-1999
קטגוריה:סינגלים מ-2000
קטגוריה:שירי בריטני ספירס
קטגוריה:שירים באנגלית
קטגוריה:שירים שנכתבו על ידי אריק פוסטר וייט
קטגוריה:וידאו קליפים מעוררי מחלוקות
קטגוריה:שירים על כאב לב
קטגוריה:בלדות משנות ה-1990
קטגוריה:בלדות פופ
קטגוריה:סינגלים בהוצאת ג'ייב רקורדס
בריוש

[250px|ממוזער|שמאל|[הבריוש, ציור מאת אדואר מאנה]]
[ממוזער|שמאל|200px|בריוש אישי קלאסי עם כדור בראשו שב[צרפתית נקרא: **Brioche à Tête**]]
שמאל|ממוזער|200px|"מונה", בריוש בתוספת רום ותפוזים. פופולרי במיוחד בצפון אפריקה.
**בְּרִיּוֹשׁ** (בצרפתית: **Brioche**) הוא מאפה מהמטבח הצרפתי עשוי מבצק שמרים עשיר במיוחד, שתכולת הביצים והחמאה הגבוהה שבו מעניקה לו פנים רך ואוורירי. לבריוש קרום כהה, מוזהב ומבריק מהברשת ביצים או לעיתים ביצים בתוספת חלמונים. בבריוש אחוזי החמאה הם בדרך כלל ביחס של בין 1:4 ל-9:10 יחידות חמאה לקמח, כשברוב הפעמים היחס הוא 1:2. הצורה המפורסמת ביותר של הבריוש, היא ה-Brioche a Tete כלומר בריוש עם כובע. בריוש כזה נאפה בתבנית עגולה מסולסלת והוא מורכב משני חלקי בצק. החלק העליון הוא כדור המונח מעל החלק התחתון ולכן מזכיר כובע. ניתן לאפות אותו ככיכר או כמאפה אישי. כיום יש הממלאים אותו במילויים שונים, מתוקים או מלוחים.

## מקור
הבריוש נולד בנורמנדי במאה ה-14. לחם הבריוש מוזכר כבר בימי הביניים, אז הכינו אותו באופן דומה למאפה הנוכחי.

### אטימולוגיה
המילה הופיעה לראשונה בשנת 1404, אך מקור השם שנוי במחלוקת. השערה אחת היא שהשם נגזר מהמילה * bris* ו-* hocher*, הנחה אחרת היא שמקורו במילה *Briochins* (תושב הקומונה סן-בריו (Saint-Brieuc)), על פי הנחה שלישית, נובע השם מפועל בצרפתית עתיקה, broyer, שפרושו "לטחון".

## הבריוש בהיסטוריה
ז'אן-ז'אק רוסו העיר באוטוביוגרפיה "הווידויים", אותו פרסם בשנת 1782, כי יש המספרים על "נסיכה גדולה" שייעצה לאיכרים רעבים: "S’ils n’ont plus de pain, qu’ils mangent de la brioche", היינו, "אם אין להם לחם, שיאכלו בריוש" (המשפט תורגם לעברית: "אם אין להם לחם, שיאכלו עוגות"). משפט זה מיוחס לרוב, בטעות, למלכה מארי אנטואנט, אשתו של לואי השישה עשר. ישנה סברה המייחסת את האימרה למריה תרזה, אשתו של לואי הארבעה עשר, או אריסטוקרטית אחרת.

## קישורים חיצוניים

* 
* 
* 
קטגוריה:סוגי לחם
קטגוריה:מוצרי בצק שמרים
קטגוריה:המטבח הצרפתי: מאפים
קטגוריה:מילים וביטויים בצרפתית
אליעזר רפאלי

**אליעזר רפאלי** (18 בספטמבר 1926, י' בתשרי ה'תרפ"ז - 27 במאי 2018, י"ג בסיוון ה'תשע"ח) היה ממייסדי אוניברסיטת חיפה ונשיאה הראשון.

## קורות חיים
אליעזר רפאלי נולד בתל אביב. בצעירותו היה חבר בתנועת הנוער "המחנות העולים". למד בבית הספר החקלאי "מקוה ישראל". בקיץ 1944 התגייס לפלמ"ח; שהה בהכשרה בקיבוץ מעוז חיים ולאחר מכן בחפציבה. ב-1946 נמנה עם מקימי קיבוץ משמר הנגב. בנוסף, קיבל הכשרה מחתרתית בתחום הקשר. במהלך מלחמת העצמאות לחם במסגרת הגדוד השני בנגב ושימש בתפקידי קשר. ביוני 1948 תפעל תחנת קשר ששמרה על הקשר עם ירושלים ועם המטכ"ל. לאחר המלחמה חזר לקיבוץ משמר הנגב אך ב-1953 עבר להתגורר במעגן מיכאל. לאחר מכן התגורר בחיפה עד סוף ימיו.

ב-1957 יצא רפאלי ללימודים בארצות הברית, שם למד תחילה באוניברסיטת הניו סקול ולאחר מכן למד היסטוריה באוניברסיטת קולומביה וקיבל בה תואר שני. לאחר שחזר לישראל בשנת 1961, החל ללמד בסמינר הקיבוצים ובהדסים. בשנת 1962 מונה למנכ"ל המכון האוניברסיטאי של חיפה, שהפך לאוניברסיטת חיפה. בין 1973 ל-1977 שימש כנשיא האוניברסיטה ולאחר מכן, כיהן כנגיד המוסד למשך כל ימי חייו.

לאחר פרישתו מנשיאות אוניברסיטת חיפה (1978) מונה למנכ"ל פרויקט שיקום שכונות וכיהן בתפקיד זה עד שנת 1981. לאחר מכן תכנן את מרכז השיקום של איל"ן בקריית חיים. היה סגן נשיא של NCLI וחבר במועצת נשיאי הארגונים היהודיים.

חיבר את הספר "התחלתי", שיצא לאור בשנת 2007.

רפאלי היה יו"ר הוועד המנהל של המכון לחקר החינוך לשלום. ב-2002 הוענק לו עיטור ההוקרה "יקיר חיפה" וב-2003 קיבל תואר דוקטור של כבוד מאוניברסיטת חיפה.

ב-1947 נישא לשושנה אורנשטיין, ונולדו להם בת ובן. בשנת 1952, השניים נפרדו.
ב-21 בינואר 1954 נישא בשנית לד"ר דבורה אשכול, בתו של לוי אשכול, שלמדה באוניברסיטת קולומביה (שם למד גם אליעזר רפאלי), וסיימה את לימודי הדוקטורט שלה בביוכימיה בטכניון בחיפה. היא נפטרה בשנת 2001. לשניים שלושה בנים, בהם פרופ' שיזף רפאלי ופרופ' אשכול רפאלי.

נפטר במאי 2018. הובא למנוחות בבית העלמין של קבוצת דגניה ב'.

## אילן יוחסין

## קישורים חיצוניים

*  
* 
* 

## הערות שוליים

קטגוריה:משפחת אשכול
קטגוריה:נשיאי אוניברסיטת חיפה
קטגוריה:אנשי היישוב ילידי הארץ
קטגוריה:יקירי חיפה
קטגוריה:לוחמי הפלמ"ח
קטגוריה:מקבלי תואר דוקטור לשם כבוד מאוניברסיטת חיפה
קטגוריה:בוגרי בית הספר החקלאי מקוה ישראל
קטגוריה:בוגרי המחנות העולים
קטגוריה:משמר הנגב: אישים
קטגוריה:בוגרי ניו סקול
קטגוריה:בוגרי אוניברסיטת קולומביה
קטגוריה:אישים הקבורים בדגניה ב'
קטגוריה:ישראלים שנולדו ב-1926
קטגוריה:ישראלים שנפטרו ב-2018
מוסד להשכלה גבוהה

[ממוזער|250px|בניין [מדעי המחשב בטכניון]]
**מוסד להשכלה גבוהה** הוא בית ספר אקדמי המספק השכלה והכשרה מקצועית מעבר לרמת בית הספר התיכון, ואשר מעניק תארים אקדמיים או דיפלומה מקצועית. האדם הלומד במוסד להשכלה גבוהה מכונה סטודנט וצוות המורים והחוקרים נקרא סגל אקדמי.

באופן מסורתי, בחירת המועמדים להשכלה גבוהה מבוססת על הישגים אקדמיים קודמים של כל מועמד.

קיימת גם ביקורת כלפי מוסדות להשכלה גבוהה.

## דוגמאות למוסדות להשכלה גבוהה
דוגמאות למוסדות להשכלה גבוהה:
* אוניברסיטאות
* מכללות
* מכונים טכנולוגיים
* אקדמיות לאמנות ואקדמיה למוזיקה
* אקדמיה צבאית.

במדינות מסוימות קיימים מוסדות ייחודיים להן, למשל:
* גראן אקול (בצרפת)
* קולג' קהילתי (בארצות הברית)
* בתי ספר גבוהים באירופה היבשתית (למשל, ה-Fachhochschule במדינות דוברות גרמנית; ה-Ammattikorkeakoulu בפינלנד).

## היבטים כלכליים
ממוזער|250px|אוניברסיטת סטנפורד
לחינוך גבוה חשיבות כלכלית, ובמדינות המערב רבים מנסים להשיג השכלה גבוהה על מנת לשפר את מצבם בשוק העבודה. הדרישה הובילה לפתיחת מוסדות חדשים וליצירת "תעשייה" של השכלה גבוהה. גם בישראל נפתחו בשנות ה-90 שלוחות אקדמיות ומכללות שהיו אמורות לענות על הדרישה להשכלה גבוהה.

מוסדות להשכלה גבוהה מקבלים לעיתים קרובות תמיכה כספית מן המדינה; בין אם בצורת מלגות המוענקות לסטודנטים לשם תשלום שכר הלימוד, בין אם בצורת סובסידיה למוסד עצמו ובין אם במימון מלא של הלימודים הגבוהים ושל הוצאות המוסד, כפי שנהוג למשל באוניברסיטאות הציבוריות בחלק ממדינות אירופה.

הביקוש להשכלה גבוהה, ובפרט הרצון להשיג את ההטבות הכספיות הנלוות לכך, הביא גם לפתיחתם של בתי חרושת לתארים - מוסדות שהתואר האקדמי נרכש בהם בקלות רבה, ללא הקפדה על רמת הלימודים ועל תוכנם.

## סטודנטים בעלי לקויות למידה

לקות למידה היא הפרעה נוירו-התפתחותית הפוגעת בתפקודי למידה בסיסיים (קריאה, כתיבה וחישוב), ומפריעה באופן ניכר לאדם לרכוש ולבטא ידע ומיומנויות ברמה הצפויה מאנשים בגילו, השכלתו ומנת המשכל שלו.

לומדים רבים בעלי לקויות למידה מתקבלים למוסדות להשכלה גבוהה, אך מגלים שאין בהם את ההתאמות הנחוצות להם.
משום שרוב המרצים והיועצים אינם בקיאים בצרכים של סטודנטים בעלי לקויות למידה, עליהם ללמוד כיצד להיות הסנגורים של עצמם.
סינגור עצמי הוא היכולת של האדם לדבר או לפעול בעד עצמו, לעמוד על מימוש זכויותיו כאדם, להחליט מה טוב עבורו ולקבל אחריות על החלטותיו.

## מוסדות להשכלה גבוהה בישראל

בישראל ההכרה במוסד כמוסד להשכלה גבוהה היא בסמכותה של המועצה להשכלה גבוהה, ופתיחתו של מוסד כזה מצריכה היתר של המועצה.
הקריטריונים המרכזיים המשמשים את האוניברסיטאות בישראל למיון המועמדים הם תעודת בגרות והבחינה הפסיכומטרית, ועם זאת, קיים גם מגוון רחב של מסלולי תואר ראשון שאינם דורשים תעודת בגרות או ציון בבחינה הפסיכומטרית.

## ראו גם
* חינוך
* בחינה פסיכומטרית

## קישורים חיצוניים

* 
* 

## הערות שוליים

קטגוריה:אקדמיה
קטגוריה:מוסדות לימוד ומחקר
עקומת למידה

**עקומת למידה** היא עקומה המתארת את הקשר בין זמן הלמידה של מיומנות מסוימת להתקדמות של הלומד בביצוע המשימה הנלמדת. שימושה הראשוני היה בפסיכולוגיה קוגניטיבית, אך מאז התרחב השימוש בה לענפי הכלכלה, לחקר ביצועים, להנדסת תעשייה וניהול ועוד.

מספר מונחים חליפיים או קרובים מתארים עקומת למידה, בהקשרים דומים, כ**עקומת ניסיון**, **עקומת הזנק**, או **עקומת יעילות**.
## העקומה
שמאל|עקומות למידה פשוטות
בדרך כלל מתוארת העקומה באופן הבא: על ציר ה-X מונח מספר הפעמים שביצע הלומד את המשימה הנלמדת, החל מהראשונה והלאה, בעוד על ציר ה-Y מתאימה הפונקציה לכל פעם ופעם את הזמן שהיה דרוש להשלמת המשימה (ולעיתים את עלותה הכספית). ברוב המקרים צפויה להתהוות עקומה יורדת משמאל לימין, משום שערכו של הניסיון הנצבר והמיומנות הנרכשת (ארה קונדרה) אמור לאפשר את ביצוע המשימה בזמן קצר יותר בכל פעם ופעם.

כאשר עקומת למידה המתארת משימה מסוימת היא **תלולה**, משמעות הדבר שיעילות הלמידה היא גבוהה והתועלת בה באה לידי ביטוי מהיר יותר בתפוקה מוגברת. עקומת למידה שטוחה, מאידך, מסמלת תהליך למידה שאינו מועיל, או את העדרה בפועל של למידה בתהליך.
## דוגמאות לשימוש
בשוק העבודה נודעה משמעות רבה לעקומת הלמידה, משום שהיא משמשת ככלי לתמחור של ניסיון: כלומר אפשר לגזור ממנה את תוספת השכר שיכול לדרוש עובד מנוסה או מומחה, בהשוואה למי שאינו כזה.

נהוג להשתמש בעקומות למידה ככלי תומך החלטה, כאשר מחליטים לאמץ טכנולוגיה חדשה, או הליך עבודה חדש. על ידי השוואה של עקומת הלמידה הצפויה של העובדים לאחר אימוץ הגורם החדש, ניתן להחליט האם הוא כדאי, או להשוות את כדאיותו לאלה של הליך מתחרה.

חשיבות נוספת נודעה לעקומת למידה בעיצובו של ממשק משתמש, כאשר הדרישה מממשק היא שיהיה מורכב מספיק כדי לאפשר למשתמש לבצע פעולות מורכבות, אך בה בעת יהיה פשוט ואינטואיטיבי דיו כדי לאפשר לימוד מהיר ותפעול יעיל לאחר זמן קצר.

## קישורים חיצוניים

* מחשבון עקומת למידה

קטגוריה:למידה
קטגוריה:מיקרו-כלכלה
קטגוריה:פסיכולוגיה קוגניטיבית
קטגוריה:עקומות
שטניזם (פירושונים)

**שטניזם** היא אמונה או תופעה חברתית שכוללת ההערצה וסגידה לשטן או לדומיו. במקרים מסוימים פולחן השטן נעשה רק כפרודיה נונתאיסטית על ממסד דתי מסוים ועל פולחן מסורתי.
עין לבן

**עין לבן** הוא מעיין שכבה בהרי ירושלים הממוקם כקילומטר אחד דרומית למושב עמינדב ומתחת לגבעת משואה. המעיין נובע ברכס לבן מעל הגדה הצפונית של נחל רפאים, מוקף עצי תאנה, אגוז מלך, שקד, חרוב, זית, אשחר, אלה ארץ ישראלית ועץ תות.
## היסטוריה
במשך השנים ערכה רשות העתיקות מספר חפירות הצלה סביב עין לבן ובעמק שלמרגלותיו. השרידים שנחשפו בחפירות מעידים על שימוש חקלאי אינטנסיבי בשטח למן העת העתיקה ועד ימינו. השרידים אופייניים לעורף החקלאי הכפרי של דרום הלבנט. השרידים שנחשפו כוללים טרסות חקלאיות, גתות, מחצבות, שומֵרות ומערות קבורה, מערות מגורים, ערימות סיקול, תעלות השקיה, בריכות מים ושרידי מבנים.

השרידים מעידים על כך שבמקום הייתה פעילות אנושית ברציפות מאז תקופת הברזל בארץ ישראל ועד סוף תקופת המנדט. עיקר הממצאים שנחשפו היו מהתקופה הביזנטית בארץ ישראל והתקופה המוסלמית המוקדמת. הם כוללים אבני פסיפס מרובות ושברי רעפים המעידים על מבנה ציבורי, שברי כלי חרס שתוארכו ברובם לתקופות הביזנטית והמוסלמית המוקדמת ומיעוטם לתקופת הברזל, שישה מטבעות שאפשר לזהותם: מטבע מהשנים 351–361 (זיהוי לא ודאי), מטבע מתקופת קונסטנטיוס השני (שנים 355–361); שני מטבעות מהשנים 383–395, מטבע מהתקופה האומאית שלאחר הרפורמה (שנים 697 - 750) ומטבע מיל מנדטורי משנת 1943. בנוסף נמצאו פריטי מתכת מעניינים, פעמון עם כיתוב אנגלי וכפתור של יחידה מצבא הממלכה המאוחדת מתקופת המנדט.

בוסתני העצים סביב המעיין היו חלק משטחי העיבוד החקלאי של הכפר הערבי אל-ולג'ה שתושביו עזבו אותו לאחר שנכבש במלחמת העצמאות, ב-21 באוקטובר 1948 במבצע יקב להרחבת פרוזדור ירושלים.

בשנת 2015 המעיין עבר שיפוץ ובריכות המים נבנו ושוקמו על ידי עיריית ירושלים ורשות הטבע והגנים כחלק מפרויקט פארק ירושלים.

בספטמבר 2017, אישרה המועצה הארצית לתכנון ובנייה בניית 5,000 יחידות דיור ברכס לבן שמעל המעיין. יש חשש שהבנייה המתוכננת תחסל את שפיעת המים בעין לבן. במרץ 2022 החליט ראש העיר, משה ליאון, לבטל את התוכנית במתכונתה המקורית ולקדם חלופה אחרת שתביא לבנייה על שליש מהשטח שהיה מיועד לבנייה מלכתחילה. החלטתו קיבלה תמיכה ממרבית הארגונים הירוקים.
## המעיין
המעיין נובע מנקבה חצובה המזינה שתי בריכות, האחת רדודה, והשנייה עמוקה יותר, עד כ-160 ס"מ, ומשמשת בשנים האחרונות מקום פופולרי לביקורים ולרחצה. המעיין קיבל את שמו מצבעם הלבן של סלעי הרכס מהם הוא נובע. בסמיכות למעיין זה, נמצאים עין חניה ועין במבה, הנובעים גם הם בנחל רפאים.

## דרכים ושבילים
דרך סלולה באורך של כ-1.5 ק"מ מובילה מחניון גן החיות התנ"כי למעיין. הדרך קרויה **דרך נדב** על שם , לוחם בפלוגת הנדסה של חטיבת הצנחנים שנפל בפעילות מבצעית בחברון. משפחתו וחבריו ליחידה תרמו ועזרו לשיקום המקום ולטיפוחו.

ליד המעיין מתחיל שביל אופנים "מי-ם אל ים" שמגיע עד לחוף הים התיכון בתל אביב. כמו כן, במעיין עובר שביל ישראל.

על יד המעיין נמצא פתחה של מנהרת כרם, מנהרת אופניים באורך 2.1 ק"מ המובילה לצומת כרם.

## תמונות
ממוזער|עין לבן 8.10.25

תמונה:תמונה 1136.jpg|דרך נדב
תמונה:גן לאומי נחל רפאים 1133.jpg|שלט רשות הטבע והגנים בכניסה לעין לבן
תמונה:Ein Lavan oct2020-2.jpg|סביבת החקלאות ליד המעיין
תמונה:EinLavanApr172022 01.jpg|הבריכה התחתונה של עין לבן ממעוף הציפור
תמונה:EinLavanApr172022 02.jpg|סביבת הבריכה התחתונה של עין לבן ממעוף הציפור


## קישורים חיצוניים

* 
* 
* 
* 

## הערות שוליים

לבן
קטגוריה:שביל ישראל